|  |
| --- |
| Visu PSO priekšlikums grozījumam par jaudas aprēķināšanas reģionu noteikšanu saskaņā ar Komisijas Regulas (ES) 2015/1222 (2015. gada 24. jūlijs), ar ko izveido jaudas piešķiršanas un pārslodzes vadības vadlīnijas, 9. panta 13. punktu  |
|  |
| 2017. gada 30. jūnijs |
|  |

Visi PSO, ievērojot šo:

**Tā kā**

1. Šis dokuments ir kopīgs priekšlikums grozījumam, kuru izstrādājuši visu pārvades sistēmu operatori (turpmāk – “PSO”) par jaudas aprēķināšanas reģioniem (turpmāk – JAR), kā tie definēti saskaņā ar 2015. gada 24. jūlija Komisijas Regulas (ES) 2015/1222, ar ko izveido jaudas piešķiršanas un pārslodzes vadības vadlīnijas, 15. panta 1. punktu (turmpāk – “Priekšlikums grozījumam”).
2. 2015. gada 17. novembrī visi PSO iesniedza “Visu PSO priekšlikumu jaudas aprēķināšanas reģioniem saskaņā ar 2015. gada 24. jūlija Komisijas Regulas (ES) 2015/1222, ar ko izveido jaudas piešķiršanas un pārslodzes vadības vadlīnijas, 15. panta 1. punktu” (turpmāk – Regula (ES) 2015/1222”) kopā ar paskaidrojošu ziņojumu savām attiecīgajām valstu regulatīvajām iestādēm.
3. 2016. gada 17. novembrī Energoregulatoru sadarbības aģentūra (*ACER*) pieņēma lēmumu 06/2016 par pārvades sistēmas operatoru priekšlikumu jaudas aprēķināšanas reģionu noteikšanai (turpmāk – Lēmums par JAR”). Šī lēmuma I pielikums “Jaudas aprēķināšanas reģionu iedalījums saskaņā ar 2015. gada 24. jūlija Komisijas Regulas (ES) 2015/1222, ar ko izveido jaudas piešķiršanas un pārslodzes vadības vadlīnijas, 15. panta 1. punktu” (turpmāk – “Lēmuma JAR I pielikums”) nosaka jaudas aprēķināšanas reģionus atbilstoši Regulas (ES) 2015/1222 15. panta 1. punktam
4. Kā nosaka Lēmuma par JAR I pielikums, jaudas aprēķināšanas reģioni saskaņā ar Regulas (ES) 2015/1222 15. panta 1. punktu aptver visas esošās tirdzniecības zonu robežas un tās tirdzniecības zonu robežas, kuras pastāv starpsavienojumu dēļ, kuri Lēmuma par JAR apstiprināšanas brīdī tiek būvēti un kurus plānots nodot ekspluatācijā līdz 2018. gadam.
5. Tādējādi topošā Beļģijas - Lielbritānijas tirdzniecības zonas robeža, kas izriet no “Nemo Link” starpsavienojuma, kurš šī dokumenta iesniegšanas brīdī atrodas būvniecības stadijā un kuru ir plānots nodot ekspluatācijā 2018. gada sākumā, vēl netiek piesaistīta jaudas aprēķināšanas reģionam.
6. Visi PSO uzskata, ka topošas tirdzniecības zonas robežas laicīga piesaiste jaudas aprēķināšanas reģionam ir īpaši svarīga, lai:
	1. veicinātu attiecīgo jaudas aprēķināšanas reģionu reģionālo noteikumu un nosacījumu vai metodiku, kas izriet no Regulas (ES) 2015/1222 un 2016. gada 26. septembra Komisijas Regulas (ES) 2016/1719, ar ko izveido nākotnes jaudas piešķiršanas vadlīnijas, izstrādi un ieviešanu; un
	2. nodrošinātu tirdzniecības zonas robežai skaidru ietvaru reģionālo noteikumu un nosacījumu vai metodiku, kuras izriet no Regulas (ES) 2015/1222 un Regulas (ES) 2016/1719, ieviešanai.
7. Kā nosaka Lēmuma par jaudas aprēķināšanas reģioniem I pielikums, saskaņā ar Regulas (ES) 2015/1222 15. panta 1. punktu Nīderlandes - Lielbritānijas un Francijas – Lielbritānijas tirdzniecības zonu robežas ir piesaistītas Lamanša jaudas aprēķināšanas reģionam. Beļģijas – Lielbritānijas tirdzniecības zonas robeža ģeogrāfiski atradīsies starp šīm divām tirdzniecības zonas robežām. Francijas – Lielbritānijas, Nīderlandes – Lielbritānijas un Beļģijas – Lielbritānijas tirdzniecības zonu robežas savstarpēji sadarbosies saskaņotā veidā gan Lielbritāijas tīklā, gan savstarpēji savienotajos Beļģijas, Francijas un Nīderlandes tīklos. Tādēļ visi PSO uzskata, ka topošā Beļģijas – Lielbritānijas tirdzniecības zonas robeža jāiekļauj Lamanša jaudas aprēķināšanas reģionā.
8. Saskaņā ar Regulas (ES) 2015/1222 9. panta 13. punktu ar šo visi PSO nāk klajā ar Priekšlikumu grozījumam jaudas aprēķināšanas reģionu iedalījumā, kas noteikts saskaņā ar Regulas (ES) 2015/1222 15. panta 1. punktu, saistībā ar esošo Lamanša jaudas aprēķināšanas reģionu ar mērķi piesaistīt topošo Beļģijas – Lielbritānijas tirdzniecības zonas robežu šim jaudas aprēķināšanas reģionam.
9. Šis Priekšlikums grozījumam ņem vērā Regulā (ES) 2015/1222 un 2009. gada 13. jūlija Eiropas Parlamenta un Padomes Regulā (EK) Nr. 714/2009 par nosacījumiem attiecībā uz piekļuvi tīklam elektroenerģijas pārrobežu tirdzniecībā (turpmāk “Regula (EK) Nr. 714/2009”) noteiktos vispārīgos principus un mērķus. Regulas (ES) 2015/1222 mērķis ir jaudas aprēķināšanas un piešķiršanas koordinēšana un saskaņošana nākamās dienas un tekošās dienas pārrobežu tirgos, un tā nosaka prasību PSO sadarboties jaudas aprēķināšanas reģionu līmenī, Eiropas līmenī un pāri tirdzniecības zonu robežām.
10. Saskaņā ar Regulas (ES) 2015/1222 9. panta 9. punktu ir jāapraksta Priekšlikuma sagaidāmā ietekme uz Regulas (ES) 2015/1222 mērķu izpildi. Šis Priekšlikums grozījumam veicina un nekādā veidā nekavē Regulas (ES) 2015/1222 mērķu sasniegšanu.
11. Beļģijas – Lielbritānijas tirdzniecības zonas robežas piesaiste esošajam Lamanša jaudas aprēķināšanas reģionam ļauj starpzonu jaudas aprēķinam Lamanša jaudas aprēķināšanas reģionā veidot saskaņotu mijiedarbību starp Francijas – Lielbritānijas, Nīderlandes – Lielbritānijas un Beļģijas – Lielbritānijas tirdzniecības zonu robežām Lielbritānijas tīklā un savstarpēji savienotajos Beļģijas, Nīderlandes un Francijas tīklos. Tādējādi šis Priekšlikums grozījumam īpaši atbalsta šādu Regulas (ES) 2015/1222 mērķu sasniegšanu: nodrošināt pārvades infrastruktūras optimālu izmantojumu (Regulas (ES) 2015/1222 3. panta b) punkts), nodrošināt darbības drošību (Regulas (ES) 2015/1222 3. panta c) punkts) un optimizēt starpzonu jaudas aprēķināšanu un piešķiršanu (Regulas (ES) 2015/1222 3. panta d) punkts).

IESNIEDZ ŠO PRIEKŠLIKUMU GROZĪJUMAM VISĀM REGULATĪVAJĀM IESTĀDĒM:

1. **SADAĻA
Grozījumi**

**1. pants
Grozījumi jaudas aprēķināšanas reģionu iedalījumā**

1. Visi PSO ierosina grozīt Lamanša jaudas aprēķināšanas reģiona sastāvu, kā tas noteikts Lēmuma par jaudas aprēķināšanas reģioniem I pielikumā saskaņā ar Regulas (ES) 2015/1222 15. panta 1. punktu, šādā redakcijā:
2. Beļģijas – Lielbritānijas tirdzniecības zona (BE-GB) ir iekļauta Lamanša jaudas aprēķināšanas reģionā;
3. Beļģijas – Lielbritānijas tirdzniecības zonas robeža (BE-GB) attiecināma uz šādiem PSO: “Elia NV/SA” pārvades sistēmas operators, “National Grid Electricity Transmission plc” un “Nemo Link Limited”.
4. Grozītais Lamanša jaudas aprēķināšanas reģions attēlots Pielikumā 1. kartē.

**2. SADAĻA**

**Nobeiguma noteikumi**

**2. pants**

**Grozījumu ieviešanas datums**

PSO ieviesīs 1. sadaļā aprakstītos grozījumus, kolīdz “Nemo Link Limited” tiks sertificēts kā PSO saskaņā ar Regulas (EK) 714/2009 3. panta un Direktīvas 2009/72/EK 10. panta nosacījumiem.

**3. pants**

**Valoda**

Priekšlikuma grozījumam atsauces valoda ir angļu valoda. Lai novērstu neskaidrības, gadījumā ja PSO nepieciešams tulkot Priekšlikumu grozījumam valsts valodā, neatbilstību gadījumā starp PSO publicēto versiju angļu valodā saskaņā ar Regulas (ES) 2015/1222 9. panta 14. punktu un jebkuru versiju citā valodā, attiecīgie PSO saskaņā ar valstu tiesību aktiem nodrošina attiecīgajām valstu regulatīvajām iestādēm atjauninātu Priekšlikuma grozījumam tulkojumu.

**Pielikums: Grozītā Lamanša jaudas aprēķināšanas reģiona karte**

1. Jaudas aprēķināšanas reģions: Lamanšs



1. karte: Lamanša jaudas aprēķināšanas reģions